Brisel - Razgovori o Kosovu
Rješenje za Kosovo je, u stvari, pitanje regiona, pitanje Balkana, i u tom smislu, pitanje Evrope, kaže Aleksandros Yannis, član Direkt
Rješenje kosovskog pitanja je tema koja je danas u Briselu okupila predstavnike nevladinih organizacija, analitičare, nezavisne novinare te predstavnike Savjeta ministara EU. Za jedne je aktuelni trenutak samo korak u složenom procesu traženja konačnog rješenja, za druge nezaustavljivi prces na čijem kraju je nezavisnost, a za treće izazov Evropskoj uniji da punim angažovanjem pomogne Kosovu u približavanju Briselu i demokratskim standardima. Kosovo je pitanje od kojeg nema uzmaka- ni za njegove stanovnike, ni za Srbiju, ni za region ni za Evropsku uniju, složili su se danas svi učesnici okruglog stola koji je u organizaciji Evropskog centra za političke studije iz Brisela, okupio političke analitičare, predstavnike nevladinih organizacija, nezavisne novinare i predstavnike zvaničnog Brisela. Aleksandros Yannis je član Direktorata za Zapadni Balkan Savjeta ministara EU: "Pitanje kosovskog rješenja je posljednje otvoreno pitanje u procesu deziintegracije Jugoslavije. Nijje riječ samo o političkoj ocjeni- riječ je o jedinom preostalom mjestu u regionu čiji status je još uvijek nejasan, i zbog toga je i rezlolucija UN-a i obaveza Svjetske organizacije da vodi proces koji bi trebao da riješi kosovski status. Sa druge strane, neodrživ je status quo, neodrživa je sadašnja situacija. Prije svega, za EU će uspješno rješenje kosovskog pitanja biti ono koje će da učvrsti regionalnu stabilnost. Rješenje za Kosovo je, u stvari, pitanje regiona, pitanje Balkana, i u tom smislu, pitanje Evrope. Uz ovo, rješenje kosovskog pitanja je rješenje konsolidacije demokratije u regionu - na Kosovu, u Srbiji, kod njihovih susjeda". Novinar Tim Judah, autor knjiga o Kosovu i balkanskom regionu, je uvjeren da eventualni izostanak rezolucije Savjeta bezbjednosti o konačnom kosovskom statusu, neće zaustaviti proces- samo će značiti realizaciju scenarija koji on naziva "najgorom mogućom opcijom". Novinar Tim Judah: Tada će, vjerujem, Kosovo da proglasi nezavisnost a Amerika , Velika Britanija i još neke zemlje će to da priznaju. U tom slučaju će Ahtisarijev plan da propadne, neće biti nikakve zaštite za Srbe i ostale manjine na Kosovu, neće biti EU misije na Kosovu, niti će biti medjunardone civilne kancelarije, slične Visokom predstavniku u BiH, biće to poptpuno drugačiji scenario". Gerald Knaus iz Evropske stabilizacijske inicijative ukazuje na dramatično lošu ekonomsku situuaciju na Kosovu- visoku nezaposlenost, slabašne investicije i proizvodnju. On zato traži da se status Kosova riješi što prije kako bi na red došla ekonomska pitanja. Direktor Evropske stabilizacijske inicijative, Gerald Knaus: To što kosovske perspektive ne izgledaju pretjerano obećavajuće, ne bi se smjelo upotrijebiti kao argument da ne treba riješiti kosovski status. Ekonomski razvoj zavisi od činjenice da UN nisu mogle to da riješe, kao što iz ove perspektive izgleda da će to teško riješiti i kosovska vlada. Ali što se prije vlada u Prištini fokusira na ekonomska i socijalna pitanja, zajedno sa EU, time rastu šanse. Zato mislim da je dobra strategija da se što prije dodje do statusa kako bi u prvi plan došla i ekonomska pitanja". Ivan Vejvoda je izvršni direktor Balkanskog fonda za demokratiju, a danas u Briselu je izrazio uvjerenje da će Ahrisarijev papir doživjeti u New Yorku još neke izmjene i prilagodjenja, što će učiniti da bude moguć kompromis Beograda i Prištine, kompromis u kojem će se obje strane morati ponečeg odreći.